আন্তর্জাতিক খ্যাতিসম্পন্ন কণ্ঠশিল্পী রুনা লায়লাকে এক নজর দেখতে ও সরাসরি তার গান শুনতে হাজার হাজার দর্শক সমাগম ঘটে ফেনীর ফুলগাজী উপজেলা পরিষদ কমপ্লেক্স চত্ত্বরে। গত শুক্রবার রাতে আলহাজ্ব মাষ্টার নুরুল হক স্মৃতি ফুটবল গোল্ডকাপ টুর্ণামেন্টের পুরস্কার বিতরণ ও নব-নির্বাচিত মেয়রগণের সংবর্ধনা উপলক্ষে এক  মনোজ্ঞ সাংস্কৃতিক অনুষ্ঠানের আয়োজন করা হয়। অনুষ্ঠানে রুনা লায়লার আগমন সংবাদ শুনে দূর-দূরান্ত থেকে হাজার হাজার নারী-পুরুষ ছুটে আসে। নির্ধারিত সময় সন্ধ্যা ৭টার মধ্যে সঙ্গীতানুষ্ঠান শুরু না হওয়ায় নানা রকম গুজব ছড়িয়ে পড়ে অনুষ্ঠানস্থলে। রুনা লায়লা আসবেন কি আসবেন না এ নিয়ে শুরু হয় গুঞ্জন। এক পর্যায়ে রাত ৯টার দিকে সব জল্পনা-কল্পনা অবসান ঘটিয়ে মঞ্চে আসেন রুনা লায়লা। এর আগে অভিনেতা আহমেদ শরীফ মঞ্চে উঠে রুনা লায়লার আগমন সংবাদ ঘোষণা করেন। এ সময় দর্শকদের বিপুল করতালির মধ্য দিয়ে মঞ্চে আসেন রুনা লায়লা। তাকে বিশ্রাম নেয়ার  সুযোগ দিয়ে গান পরিবেশন করেন কণ্ঠশিল্পী মুন। মুনর ২টি গান শেষে কণ্ঠশিল্পী রুনা লায়লা দেশের জন্য যারা দিয়ে গেছেন প্রাণ ভুলিনি আমরা এই দেশের গান দিয়ে শুরু করেন সংগীতানুষ্ঠান টানা ১৪টি গান পরিবেশন করে দর্শকদের মাতিয়ে রাখেন রুনা লায়লা। রাত প্রায় ১১টার দিকে তিনি মঞ্চ ত্যাগ করলেও মধ্যরাত পর্যন্ত গান করেন মুন। এসময় চারতলা বিশিষ্ট উপজেলা ভবন ও সামনের মাঠ কানায় কানায় ভরে যায়। দর্শকরা তার গান শুনে মুগ্ধ হন এবং তারা মন্তব্য করেন উপজেলা পর্যায়ে রুনা লায়লা কখনো গান গাইতে তারা শুনেন নাই, শুধুমাত্র ফেনীর ফুলগাজী  উপজেলার ক্ষেত্রে তার ব্যতিক্রম ঘটেছে। অনুষ্ঠানে প্রধান অতিথি ছিলেন প্রধানমন্ত্রীর সাবেক এপিএস আলাউদ্দিন আহম্মদ চৌধুরী নাসিম। ফুলগাজী উপজেলা চেয়ারম্যান একরামুল হক একরাম এর প্রধান পৃষ্ঠপোষকতায় অনুষ্ঠানে বিশেষ অতিথি ছিলেন ফেনী জেলা প্রশাসক মোঃ আবদুল কুদ্দুস খান, পুলিশ সুপার মোঃ ইমাম হোসেনসহ আরও অনেকে।